സണ്റൈസേഴ്സ് ഹൈദരാബാദിന് ഇത് നിരാശപ്പെടുത്തുന്ന സീസണ് ആണെന്ന് വില്യംസണ് ഈ വര്ഷത്തെ ഐ.പി.എല് സണ്റൈസേഴ്സ് ഹൈദരാബാദിന് നിരാശകളുടേത് ആയിരുന്നെന്ന് സണ്റൈസേഴ്സ് ഹൈദരാബാദ് ക്യാപ്റ്റന് കെയ്ന് വില്യംസണ്. പഞ്ചാബ് കിങ്സിനെതിരായ മത്സരത്തില് പരാജയപെട്ടതിന് ശേഷം സംസാരിക്കുകയായിരുന്നു ഹൈദരാബാദ് ക്യാപ്റ്റന്. ഇന്നലെ പഞ്ചാബ് കിങ്സിനോട് 5 റണ്സിന് പരാജയപ്പെട്ടതോടെ സണ്റൈസേഴ്സ് ഹൈദരാബാദിന്റെ പ്ലേ ഓഫ് പ്രതീക്ഷകള് അവസാനിച്ചിരുന്നു. ഫീല്ഡര്മാരും ബൗളര്മാരും മികച്ച പ്രകടനമാണ് പഞ്ചാബിനെതിരെ പുറത്തെടുത്തതെന്നും എന്നാല് മികച്ച കൂട്ടുകെട്ടുകള് ഉണ്ടാക്കാന് കഴിയാതെ പോയത് തിരിച്ചടി ആയെന്നും വില്യംസണ് പറഞ്ഞു. ബാറ്റ് കൊണ്ടും പന്ത് കൊണ്ടും ജേസണ് ഹോള്ഡര് മികച്ച പ്രകടനമാണ് പുറത്തെടുത്തതെന്നും ബാറ്റ് കൊണ്ടുള്ള താരത്തിന്റെ പ്രകടനം മത്സരം ആവേശകരമാക്കിയെന്നും ഹൈദരാബാദ് ക്യാപ്റ്റന് പറഞ്ഞു. ഏതൊക്കെ മേഖലകളില് മെച്ചപ്പെടണമെന്ന കാര്യം ടീം പരിശോധിക്കുമെന്നും വില്യംസണ് കൂട്ടിച്ചേര്ത്തു.